LAUSUNTOPYYNTÖ HALLITUKSEN ESITYSLUONNOKSESTA UUDEKSI KUNTALAIKSI

211/00.01.01/2014

KHALL § 188	Valtionvarainministeriö on pyytänyt kunnilta lausuntoa kuntalain hallituksen esitysluonnoksesta. Lausunto tulee antaa viimeistään 26.8.2014.

Lausuntopyynnön mukaan kuntalain kokonaisuudistuksen tavoitteena on uudistaa kuntalaki siten, että siinä otetaan huomioon kuntien muuttuvasta toimintaympäristöstä ja uusista kuntahallinnon rakenteista aiheutuvat muutostarpeet. Uusi kuntalaki korvaisi vuoden 1995 kuntalain. Kuntalaki olisi edelleen kunnan hallintoa, päätöksentekomenettelyä ja taloutta koskeva yleislaki.Uudistuksella pyritään vähentämään erityislainsäädännön tarvetta.

Valtiovarainministeriö asetti heinäkuussa 2012 kuntalain kokonaisuudistuksen valmistelua varten parlamentaarisenseurantaryhmän, työvaliokunnan ja neljä valmistelujaostoa: toimielimet ja johtaminen-, demokratia-, talous- sekä kunnat ja markkinat -jaostot. Työvaliokunta on vastannut lainvalmistelusta ja koordinoinut valmistelujaostojen työtä. Jaostot ovat kartoittaneet syksyllä 2013 sähköisellä kyselyllä kuntien näkemyksiä ja kannanottoja valmisteltavasta kuntalaista.

Hallituksen esitysluonnos on valmisteltu jaostojen työn pohjalta. Lausuntopyynnössä pyydetään erityisesti lausumaan seuraavista kysymyksistä:
• kunnan toiminnan käsitteestä (6 §)
• kunnan tehtäviä, järjestämisvastuuta ja palvelujen tuottamista
koskevista ehdotuksista (7 - 9 §)
• kuntatalousohjelmasta (12 §)
• kuntavaalien ja valtuuston toimikauden alkamisen ajankohdan
muuttamisesta (15 §)
• valtuuston kokoa koskevasta sääntelystä (16 §)
• osallistumis- ja vaikuttamismahdollisuuksia sekä
vaikuttamistoimielimiä kuten nuorisovaltuustoa koskevista ehdotuksista (5 luku)
• kunnan toimielinorganisaation ja johtamisen vaihtoehtoisista
organisointitavoista (31, 34 ja 38 §)
• alueellisia toimielimiä koskevista ehdotuksista (37 §)
• kuntastrategiasta (39 §)
• kunnanhallituksen ja kunnanhallituksen puheenjohtajan tehtävistä (40 ja 41 §)
• johtajasopimuksesta (43 §)
• omistajaohjausta ja kuntakonsernin johtamista koskevista ehdotuksista (6 §, 47 - 49 §)
• kuntien yhteistoimintaa koskevista ehdotuksista (8 luku)
• luottamushenkilöiden vaalikelpoisuuteen ehdotetuista muutoksista, erityisesti kunnanhallituksen osalta tytäryhteisöjen hallituksen jäseniä ja puheenjohtajistoa koskevista ehdotuksista (74§ 1 ja 4 mom.)
• päätoimisen ja osa-aikaisen luottamushenkilön asemaa ja luottamushenkilön oikeutta saada vapaata työstään koskevista ehdotuksista (81 ja 82 §)
• sidonnaisuuksien ilmoittamisesta (85 §)
• kunnallisen puoluerahoituksen läpinäkyvyyttä koskevista ehdotuksista (19 § 2 mom. ja 83 § 3 mom.)
• otto-oikeuden rajaamisesta kunnanhallitukselle (93 §)
• toimielinten sähköisiä päätöksentekotapoja koskevista ehdotuksista (99 - 101 §) sekä kunnan ilmoitusten, kunnan toimintaa koskevien tietojen ja pöytäkirjojen julkaisemisesta tietoverkossa (109 ja 110 §, 141 §)
• alijäämän kattamisvelvollisuudesta määräajassa ja alijäämän
kattamisvelvollisuuden ulottamisesta kuntayhtymiin (111 §)
• erityisen vaikeassa taloudellisessa asemassa olevan kunnan ja kuntayhtymän arviointimenettelyistä (119 ja 120 §)
• tarkastuslautakuntaa koskevista ehdotuksista (122 §)
• tilintarkastuksesta (123 §)
• tarkastuslautakunnan ja tilintarkastajien tietojensaantioikeudesta (125 §)
• kunnan toimintaa markkinoilla koskevista ehdotuksista kuten kunnan myöntämien lainojen, takausten sekä vakuuksienrajoittamisesta, kunnan kiinteistön luovutuksesta ja julkisen palvelun velvoitteesta (15 luku) sekä
• lakiluonnoksen rakenteesta ja siirtymäsäännöksistä.

Laki on tarkoitettu tulemaan voimaan 1.1.2015. Kunnan toimielimiä ja johtamista sekä luottamushenkilöitä koskevia uusia säännöksiä ehdotetaan sovellettavaksi osin vasta vuonna 2017 ensimmäisen lain voimaantulon jälkeen valittavan valtuuston toimikauden alusta lukien. Alijäämän kattamisvelvollisuuteen ja arviointimenettelyä koskeviin säännöksiin ehdotetaan siirtymäsäännöksi. Lisäksi lakiin sisältyisivät voimassa olevaa lakia vastaavat yhtiöittämisvelvollisuutta koskevat siirtymäsäännökset.

Luonnos hallituksen esitykseksi on saatavilla valtiovarainministeriön www-sivuilta osoitteesta www.kuntauudistus.fi.

KUNNANJOHTAJA:
Kempeleen kunnanhallitus antaa lakiluonnoksesta seuraavan lausunnon:

Kempeleen kunnan näkemyksen mukaan ehdotettu kuntavaalien ajankohdan muuttaminen kevääseen ei ole perusteltua, vaan johtaa pikemminkin moniin käytännön ongelmiin. Valtuutetuista vaihtuu noin puolet valtuustokausittain. Kesäkuun alusta valtuustokautensa aloittavien valtuutettujen perehdyttäminen tehtäväänsä kesäkautena on haasteellista samoin muiden uusien toimielinten järjestäytyminen ja valinnat. Talousarvion laadintaprosessi käynnistyy jo keväällä ja valitun uuden valtuuston mahdollisuudet tosiasiallisesti vaikuttaa talousarvion sisältöön jäävät vähäisiksi. Ongelmatonta ei myöskään ole tilinpäätöksen ja vastuuvapauden käsittely, joka voi jäädä ehdotetun muutoksen myötä uudelle valtuustolle. 

Muilta osin Kempeleen kunta katsoo, että lakiehdotuksessa otetaan laajasti huomioon kuntien toimintaympäristön ja kuntahallinnon rakenteiden sekä lainsäädännön muuttuminen. Ehdotettu lain rakenteen ja käsitteiden uudistaminen selkeyttää lain tulkintaa.

	PÄÄTÖS: 
 	Päätösesitys hyväksyttiin. 

	Otteen oikeaksi todistaa 
	Kempeleessä 26.8.2014

	Virva Maskonen
	pöytäkirjanpitäjä

Jakelu	valtiovarainministeriö